เงินกู้สปส.ช่วยน้ำท่วมฝืด
เงินกู้ช่วยน้ำท่วมประกันสังคมสุดหิน ตั้งเป้าปล่อยเงินกู้ 1 หมื่นล้าน กู้ผ่านแค่ 60 ล้านบาท
2 มี.ค. 2555

เงินกู้ช่วยน้ำท่วมประกันสังคมสุดหิน ตั้งเป้าปล่อยเงินกู้ 1 หมื่นล้าน กู้ผ่านแค่ 60 ล้านบาท 
รายงานข่าวจากสำนักงานประกันสังคม (สปส.) เปิดเผยถึงความคืบหน้าโครงการการปล่อยเงินกู้เพื่อช่วยเหลือผู้ประกันตนและผู้ประกอบการที่ประสบอุทกภัย ซึ่งร่วมมือกับ 3 ธนาคาร คือ ธนาคารกรุงไทย ธนาคารอิสลามแห่งประเทศไทย และธนาคารออมสิน ว่า สปส.ได้ตั้งเป้าวงเงินปล่อยกู้ช่วยเหลือผู้ประกันตน 1 หมื่นล้านบาท แต่ปัจจุบันสามารถปล่อยเงินกู้ได้เพียง 60 ล้านบาท 
สำหรับสาเหตุที่ปล่อยเงินกู้ได้น้อยไม่เป็นตามเป้าหมาย เนื่องจากมีธนาคารพาณิชย์เข้าร่วมโครงการน้อยเพียง 3 แห่ง เนื่องจากได้ส่วนต่างกำไรน้อย เพราะ สปส.จะนำเงินไปฝากธนาคารพาณิชย์ที่เข้าร่วมโครงการ 1% และกำหนดเงื่อนไขให้ธนาคารปล่อยเงินกู้ให้กับผู้ประกันตนในอัตราดอกเบี้ย 2.5% คงที่ 2 ปี ปล่อยกู้ให้สถานประกอบการ 3% คงที่ 3 ปี 
นอกจากนี้ ธนาคารมีความเข้มงวดในการให้สินเชื่อมาก มีการกำหนดเงื่อนไขที่ไม่เอื้ออำนวยต่อการกู้เงิน อาทิ ต้องมีบุคคลค้ำประกัน และมีภาพถ่าย ใบรับรองต่างๆ ขั้นตอนยุ่งยากมาก ทำให้ปล่อยเงินช่วยเหลือได้น้อย
อย่างไรก็ดี หากโครงการนี้มีปัญหามากทางคณะกรรมการ สปส.อาจจะต้องหารือว่าจะมีการผ่อนปรนเงื่อนไขอย่างไรหรือไม่ เพราะวัตถุประสงค์ต้องการช่วยเหลือ แต่กลับไปออกเงื่อนไขให้ปฏิบัติไม่ได้ ซึ่งก็ขึ้นกับคณะกรรมการว่าจะเข้มงวดมากน้อยแค่ไหน เพราะกรณีนี้ก็มีความเสี่ยง
ทั้งนี้ สปส.มีโครงการสนับสนุนสินเชื่อเพื่อซ่อมแซม ปรับปรุงที่อยู่อาศัยของผู้ประกันตนและของพ่อแม่ผู้ประกันตนรายละไม่เกิน 5 หมื่นบาท อัตราดอกเบี้ยเงินกู้ 2.50% คงที่ 2 ปี ซึ่งปล่อยสินเชื่อให้กับผู้ประกันตนได้เพียง 481 ราย จำนวนเงิน 30 ล้านบาท
ด้านโครงการเงินกู้ให้สถานประกอบการที่ประสบอุทกภัย เพื่อนำไปใช้ในกิจการ หรือปรับปรุงซ่อมแซมสถานประกอบการรายละไม่เกิน 1 ล้านบาท อัตราดอกเบี้ยเงินกู้ 3% คงที่ 3 ปี ซึ่งสามารถปล่อยสินเชื่อให้สถานประกอบการ 13 ราย จำนวนเงิน 30 ล้านบาท